4. การประกอบธุรกิจของแต่ละสายผลิตภัณฑ์

4.1 ผลิตภัณฑ์หลักของบริษัทแบ่งออกเป็น 2 กลุ่มหลัก ดังนี้

(1) ผลิตภัณฑ์ยางรถยนต์

บริษัทตระหนักดีว่า
ความต้องการในการใช้ยางรถยนต์ของผู้บริโภคมีการเปลี่ยนแปลงอยู่ตลอดเวลาเนื่องจากมีการผลิตรถยนต์รุ่นใหม่
ๆ ออกมาอย่างต่อเนื่อง เพื่อตอบรับกับกลุ่มลูกค้าเป้าหมายที่หลากหลายมากขึ้น อาทิ รถเอสยูวี
รถซิตี้คาร์ขนาดเล็ก ส่งผลต่อความต้องการใช้ยางรถยนต์ที่เปลี่ยนแปลงไป
และเพื่อตอบรับต่อการเปลี่ยนแปลงของตลาด บริษัทได้ให้ความสำคัญต่อการพัฒนาใน 3 แนวทาง คือ

1)  การพัฒนาและวิจัยความต้องการของผู้บริโภคอย่างต่อเนื่อง
    เพื่อให้เข้าใจความต้องการของผู้บริโภคอย่างแท้จริง

2)  การพัฒนาสินค้าและการให้บริการ เพื่อให้ตรงความต้องการของผู้บริโภค

3)  การพัฒนาบุคลากรเพื่อเพิ่มศักยภาพในการให้บริการและสร้างความพึงพอใจสูงสุดแก่ลูกค้าและผู้บริโภค

(2) ผลิตภัณฑ์ยางเครื่องบิน

ธุรกิจยางเครื่องบินได้เติบโตอย่างต่อเนื่องในช่วงนี้
การเจริญเติบโตส่วนใหญ่มาจากการเพิ่มขึ้นของจำนวนเครื่องบินในประเทศจีนและอินเดีย
เราได้ผลิตผลิตภัณฑ์ยางเครื่องบินแบบผ้าใบและหล่อดอกยางเครื่องบินในประเทศ
แต่เนื่องจากการเปลี่ยนเป็นยางเรเดียล
บริษัทได้นำเข้าผลิตภัณฑ์ให้เพื่อไปตามความต้องการของตลาด

4.2 การตลาดและภาวะการแข่งขัน

(1) ผลิตภัณฑ์ยางรถยนต์

(ก) ตลาดทดแทน (Replacement Market) คือ
ตลาดที่ผู้บริโภคซื้อยางเพื่อนำไปเปลี่ยนกับยางชุดแรกที่ติดมาพร้อมกับรถยนต์
ซึ่งมีการจำหน่ายสินค้าสู่ผู้บริโภคผ่านตัวแทนจำหน่ายยางทั้งรายใหญ่และรายย่อยในประเทศ
ตลาดทดแทนนี้มีอัตราการเติบโตที่เพิ่มขึ้นอย่างต่อเนื่อง
จากการฟื้นตัวจากสภาวะเศรษฐกิจโลกและประเทศไทย

ในปี 2554 บริษัทได้นำเสนอสินค้าใหม่ถึง 4 รุ่น ซึ่งครอบคลุมกลุ่มเป้าหมายหลัก คือ (1)
ยางกู๊ดเยียร์ Eagle F1 Asymetric 2
ยางสปอร์ตสำหรับรถยนต์สปอร์ตไฮเพอร์ฟอร์มานซ์ที่ต้องการยางที่มีสมรรถนะสูงสุด (2)
ยางกู๊ดเยียร์ Eagle F1 Directional 5 ยางสปอร์ตสมรรถนะสูง
สำหรับรถยนต์สปอร์ตมีสไตล์ของคนรุ่นใหม่ (3) ยางกู๊ดเยียร์ Eagle EfficientGrip
สำหรับรถยนต์ที่ต้องการความเงียบ นุ่มสบาย เพื่อการผ่อนคลายในทุกการเดินทาง และ (4)
ยางกู๊ดเยียร์ Assurance FuelMax สุดยอดยางประหยัดน้ำมัน ที่ให้ความปลอดภัยสูงสุด

นอกเหนือจากการที่บริษัทได้ทำการสร้างภาพลักษณ์ตราสินค้าผ่านทางสินค้าใหม่ของบริษัท
เพื่อให้ผู้บริโภคจดจำและมั่นใจในความปลอดภัยสูงสุดในทุกการขับขี่
ด้วยเทคโนโลยีที่ตอบสนองความต้องการของผู้บริโภคแล้ว
บริษัทได้ขยายจำนวนศูนย์บริการกู๊ดเยียร์ออโต้แคร์
เพื่อเพิ่มศักยภาพในการจัดจำหน่ายแบบเครือข่ายมากขึ้น พร้อมให้การฝึกอบรมผู้บริหารศูนย์บริการ
เพื่อส่งเสริมและแลกเปลี่ยนความคิดเห็นในการบริหารศูนย์บริการอย่างมีประสิทธิภาพ นอกจากนั้น
บริษัทยังได้มีการดำเนินการอย่างต่อเนื่องในการจัดกิจกรรมกับร้านค้าปลีกทั่วไป
เพื่อส่งเสริมการขายผลิตภัณฑ์กู๊ดเยียร์ รวมถึงการให้ความรู้ ความเข้าใจ ถึงคุณสมบัติต่าง ๆ
ที่โดดเด่นของผลิตภัณฑ์แก่พนักงานขายและช่างในร้านค้าปลีกอีกด้วย

(ข) ตลาดโรงงานประกอบรถยนต์ (Original Equipment Market)
ประเทศไทยนับเป็นหนึ่งในฐานการผลิตรถยนต์ของภูมิภาคเอเชีย
แม้ในปีที่ผ่านมาตลาดโรงงานประกอบรถยนต์จะได้รับผลกระทบจากหลายภาวะวิกฤติทั้งภัยพิบัติสึนามิ
มหาอุทกภัย แต่เป็นที่คาดหมายว่าอุตสาหกรรมการผลิตรถยนต์จะฟื้นตัวและกลับมาเติบโตได้เช่นเดิม
แม้ว่าการแข่งขันระหว่างผู้ผลิตยางรถยนต์เพื่อป้อนโรงงานประกอบรถยนต์จะเพิ่มสูงขึ้น
แต่บริษัทยังคงได้รับความไว้วางใจจากโรงงานประกอบรถยนต์ชั้นนำหลายแห่งในการส่งมอบยางรถยนต์สู่สายการผลิต

(ค) ตลาดต่างประเทศ (Export Market)
บริษัทมีตัวแทนจำหน่ายอยู่ในทุกภูมิภาคโดยสามารถส่งออกไปจำหน่ายได้อย่างต่อเนื่องในปี 2554
และมีอัตราการเติบโตที่เพิ่มขึ้นจากการฟื้นตัวของสภาวะเศรษฐกิจโลก

(2) ผลิตภัณฑ์ยางเครื่องบิน

การจำหน่ายยางเครื่องบินของบริษัทในตลาดต่างประเทศ
กระทำโดยการจำหน่ายไปยังตัวแทนของบริษัทในเครือกู๊ดเยียร์
สำหรับการจำหน่ายในประเทศไทยจะกระทำโดยบริษัทเองซึ่งได้รับผลกระทบพอสมควรเนื่องจากปัญหาภาวะเศรษฐกิจในประเทศและการลดเที่ยวบินของบริษัทการบินต่าง
ๆ

(3) สัดส่วนการจำหน่ายในประเทศและต่างประเทศ

สำหรับปีสิ้นสุดวันที่ 31 ธันวาคม 2554 บริษัทมียอดการจำหน่ายในประเทศและต่างประเทศดังนี้

  -------------------------- ------------------ --------------------------
  สัดส่วนการจำหน่าย                                คิดเป็นร้อยละจากยอดขายทั้งปี

  การขายภายในประเทศ (บาท)    1,735,016,976      42.47

  การขายส่งออกต่างประเทศ (บาท) 2,350,545,658      57.53

  รวมทั้งสิ้น                    4,085,562,634      100
  -------------------------- ------------------ --------------------------

4.3 การจัดหาผลิตภัณฑ์

โรงงานกู๊ดเยียร์ในประเทศไทยเริ่มผลิตยางรถยนต์เส้นแรกเมื่อวันที่ 14 ธันวาคม 2512
ด้วยเครื่องจักรที่ทันสมัยและอุปกรณ์ที่มีประสิทธิภาพสูง
บริษัทมีความมุ่งมั่นที่จะผลิตยางรถยนต์และยางเครื่องบินที่เปี่ยมด้วยคุณภาพ
บริษัทจึงให้ความสำคัญกับระบบการควบคุมคุณภาพสินค้า นับตั้งแต่การคัดสรรวัตถุดิบ
การตรวจสอบและการควบคุมการผลิตรวมถึงการตรวจสอบผลิตภัณฑ์ก่อนและหลังการขาย
บริษัทมีการจัดหาวัตถุดิบที่สำคัญที่ใช้ในการผลิตจากหลายแหล่งวัตถุดิบทุกชนิดที่ใช้ในการผลิตซึ่งจะต้องผ่านการตรวจสอบและได้รับการอนุมัติจากศูนย์ทดสอบของบริษัท
เดอะ กู๊ดเยียร์ ไทร์ แอนด์ รับเบอร์ คอมปะนี ประเทศสหรัฐอเมริกา และบริษัท กู๊ดเยียร์
อินเตอร์เนชั่นแนล คอร์ปอร์เรชั่น เทสต์เซ็นเตอร์ ประเทศลักเซมเบอร์ก
ก่อนที่จะนำมาใช้ในการผลิต วัตถุดิบหลักที่สำคัญในการผลิตได้แก่ ยางธรรมชาติ (Natural
Rubber) ยางสังเคราะห์ (Synthetic Rubber) เส้นใยสังเคราะห์ (Nylon Fabric)
สารเคมีต่าง ๆ น้ำมันผสมยาง ผงคาร์บอนแบล็ค (Carbon Black) เส้นใยเหล็ก (Steel
Cord) เส้นลวดขอบยาง (Bead Wire) และวัตถุดิบอื่น ๆ
บริษัทมีนโยบายในการจัดหาวัตถุดิบทุกชนิดโดยพิจารณาจากคุณภาพ ราคา และผู้ผลิตเป็นหลัก ในปี
2554 บริษัทมีสัดส่วนการจัดหาวัตถุดิบจากผู้ผลิตในประเทศร้อยละ 62 ในปี 2554
บริษัทฯมีสัดส่วนการจัดหาวัตถุดิบ โดยแยกชนิดและการจัดหาดังต่อไปนี้

  ----------------------------------------- -----------------------------
  ชนิดวัตถุดิบ                                  สัดส่วนต่อมูลค่าวัตถุดิบรวม (ร้อยละ)

  ยางธรรมชาติ                                32

  เส้นใยสังเคราะห์                             13

  สารเคมี/น้ำมันผสมยาง                         4

  ยางสังเคราะห์                               1

  ผงคาร์บอนด์แบล็ค                             12

  สัดส่วนการซื้อวัตถุดิบในประเทศ                   62

  ยางสังเคราะห์                               24

  เส้นลวดโครงยาง                             4

  สารเคมี/น้ำมันผสมยาง                         8

  เส้นลวดขอบยางและอื่น ๆ                       2

  สัดส่วนการซื้อวัตถุดิบจากต่างประเทศรวม            38

  รวมสัดส่วนการซื้อวัตถุดิบ                        100
  ----------------------------------------- -----------------------------

สิ่งแวดล้อม

บริษัทฯมีโรงงานเพื่อทำการผลิตยางรถยนต์ และยางล้อเครื่องบิน ตั้งอยู่ในย่านรังสิต
จังหวัดปทุมธานี ซึ่งเป็นย่านที่มีโรงงานอุตสาหกรรมขนาดใหญ่ตั้งอยู่เป็นจำนวนมาก
บริษัทมีแผนกความปลอดภัย อาชีวอนามัยและสิ่งแวดล้อม เพื่อรับผิดชอบในการดูแล
ตรวจติดตามการปฏิบัติงานโดยตรง บริษัทฯ
ได้ให้การสนับสนุนให้พนักงานทุกท่านได้ทำกิจกรรมเพื่อลดผลกระทบต่อสิ่งแวดล้อมจากการผลิตผลิตภัณฑ์ด้วย

4.4 งานที่ยังไม่ได้ส่งมอบ (เฉพาะกรณีโครงการหรือชิ้นงานมูลค่าสูง)

-ไม่มี-